**Učitelia sa môžu od septembra bezplatne vzdelávať ako zážitkovo učiť environmentálnu výchovu**

Schopnosť zážitkovo vzdelávať a učiť v súvislostiach by mala byť základom práce každého dobrého učiteľa. Získať a ďalej rozvíjať túto kompetenciu môžu učitelia aj formou ďalšieho vzdelávania ako súčasti celoživotného vzdelávania.

Metodicko-pedagogické centrum v spolupráci so Slovenským centrom pre komunikáciu a rozvoj (SCKR) pripravilo pre učiteľov druhého stupňa základných škôl a stredných škôl sériu bezplatných vzdelávacích podujatí s cieľom prezentovať možnosti, ako zážitkovo učiť environmentálnu a globálnu výchovu. ***„Myslíme si, že je veľmi dôležité, aby súčasní žiaci pochopili príčiny a následky zmeny klímy a environmentálnej migrácie a aby si uvedomili súvislosti medzi vlastným konaním a globálnymi zmenami. Tieto témy nie sú jednoduché a je dôležité, aby ich učitelia vedeli podať formou, ktorá žiakov zaujme. Počas školenia im ponúkneme niekoľko spôsobov, ako na to,“*** uviedla projektová manažérka SCKR Klára Tóthová.

Vzdelávanie je vhodné pre učiteľov všetkých predmetov, pretože environmentálna aj globálna výchova patria k prierezovým témam v edukačnom procese. Obsah vzdelávania a použité vzdelávacie materiály boli vytvorené v rámci medzinárodných projektov s finančnou podporou Európskej únie, Medzinárodného vyšehradského fondu a slovenskej rozvojovej pomoci SlovakAid. Vzdelávacie materiály sú preto k dispozícii vo viacerých európskych jazykoch, napr. v maďarčine, poľštine a nemčine, ale aj v taliančine či španielčine, a samozrejme v angličtine. Vzdelávanie tak môže byť zaujímavé aj pre učiteľov cudzích jazykov, či učiteľov pôsobiacich v školách s vyučovacím jazykom národnostnej menšiny. ***„Vzdelávaním učiteľov by sme chceli dosiahnuť, aby žiaci vo vyučovacom procese pochopili, ako používaním rôznych bežných predmetov ovplyvňujeme spotrebu limitovaných zásob nerastných surovín,“*** dopĺňa Danica Víznerová, projektová manažérka SCKR.

Vzdelávacie aktivity sa začnú realizovať 12. septembra 2017 v Bratislave a budú pokračovať aj v októbri vo všetkých ôsmich slovenských krajoch. Viesť ich budú lektori z občianskeho združenia Sosna a učitelia pre kontinuálne vzdelávanie. **„Bude to v*zdelávanie individuálnou formou a formou práce v skupinách. V pripravených aktivitách, ale aj špeciálne vybraných videách sa spoločne pozrieme na to, či náš každodenný život vplýva na environmentálne problémy, či ovplyvňuje život ľudí a charakter krajiny v iných štátoch a podnebiach. Spoznáme lokálny a globálny pohlaď na tému a zistíme naše osobné postoje k možným zmenám konania,“*** vysvetľujú lektori Silvia Szabóová a Štefan Szabó.

***„Všetci máme spoločný cieľ – chceme z mladých ľudí vychovávať rozhľadených aktívnych občanov. Radi poskytneme učiteľom naše skúsenosti a metodické odporúčania,“*** uzatvára Klára Tóthová.

Záujemcoviasa môžu na vzdelávanie prihlásiť elektronicky formou návratky. Podrobnosti o mieste a čase konania podujatia dostanú do e-mailovej schránky.